Oficiālais Vēstnesis L 138 , 28/05/2002 Lpp. 0001 - 0008



Padomes Regula (EK) Nr. 876/2002 (2002. gada 21. maijs), ar ko izveido kopuzņēmumu "Galileo" EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 171. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā: (1) Eiropas Parlaments 1999. gada 13. janvārī pieņēma Rezolūciju par Komisijas paziņojumu Padomei un Eiropas Parlamentam "Par Eiropas pozicionēšanas un navigācijas tīkla izveidošanu, ietverot Eiropas stratēģiju attiecībā uz globālām navigācijas satelītsistēmām (GNSS)" [4]. (2) Komisija 1999. gada 10. februārī pieņēma Paziņojumu "Galileo — Eiropas iesaistīšana jaunās paaudzes satelītu navigācijas pakalpojumos". (3) Eiropadomes 1999. gada 3. un 4. jūnija Ķelnes, 2000. gada 19. un 20. jūnija Feiras, 2000. gada 7. līdz 11. decembra Nicas, 2001. gada 23. un 24. marta Stokholmas, 2001. gada 14. un 15. decembra Lākenes un 2002. gada 15. un 16. marta Barselonas sanāksmes slēdzieni atsaucas uz "Galileo". (4) Padome 1999. gada 19. jūlijā pieņēma Rezolūciju par Eiropas iesaistīšanu jaunās paaudzes satelītu navigācijas pakalpojumos — "Galileo" — definēšanas fāzē [5]. (5) Komisija 2000. gada 22. novembrī pieņēma Paziņojumu Padomei un Eiropas Parlamentam par "Galileo". (6) Padome 2001. gada 5. aprīlī pieņēma Rezolūciju par "Galileo" [6]. (7) Padome 2002. gada 26. martā apstiprināja slēdzienus par "Galileo". (8) Pirmos pētījumu līgumus un priekšizpētes finansēja saskaņā ar ceturto un piekto pētniecības un tehnoloģijas attīstības pamatprogrammu. (9) Tehnoloģijas attīstības fāzi finansēja no attiecīgajām apropriācijām, ko piešķir Eiropas transporta infrastruktūrai saskaņā ar 4. panta g) apakšpunktu Eiropas Parlamenta un Padomes 1996. gada 23. jūlija Lēmumā Nr. 1692/96/EK par Kopienas pamatnostādnēm Eiropas transporta infrastruktūras attīstībai [7], ar ko paredz pētniecības un tehnoloģijas attīstības finansēšanas iespēju, un 17. pantu Padomes 1995. gada 18. septembra Regulā (EK) Nr. 2236/95, ar ko nosaka vispārīgus noteikumus par Kopienas finansiālā atbalsta piešķiršanu Eiropas tīklu jomā [8]. (10) "Galileo" satelītu radionavigācijas programmas, turpmāk attiecīgi "Galileo programma", vadība 2001. gada sākumā uzsāka attīstības fāzi, kuras mērķis ir apstiprināt un pārbaudīt definēšanas fāzes hipotēzes, jo īpaši par dažādām sistēmas arhitektūras sastāvdaļām. (11) Pēc attīstības fāzes būtu jāseko izvēršanas fāzei, ko veido satelītu un Zemes sistēmas sastāvdaļu ražošana, satelītu palaišana, Zemes staciju ierīkošana un Zemes iekārtu uzstādīšana, lai nodrošinātu šīs sistēmas darbību 2008. gadā. (12) Ņemot vērā dalībnieku skaitu, kuri vajadzīgi šajā procesā, un nepieciešamos finanšu resursus un tehnisko pieredzi, ir īpaši svarīgi izveidot juridisku personu, kas nodrošinātu to līdzekļu koordinētu vadību, kurus piešķir Galileo programmai tās attīstības fāzē. Juridiskas noteiktības labad precizē, ka šī persona, kas nav izveidota, lai realizētu saimniecisko mērķi, bet atbild parEiropas interešu sabiedriskās pētniecības programmas vadību, jāuzskata par starptautisko organizāciju Padomes 1977. gada 17. maija sestās Direktīvas 77/388/EEK par dalībvalstu tiesību aktu saskaņošanu attiecībā uz apgrozījuma nodokļiem [9] 15. panta 10. punkta otrā ievilkuma nozīmē un Padomes 1992. gada 25. februāra Direktīvas 92/12/EEK par vispārējo režīmu attiecībā uz akcīzes precēm un par šādu preču glabāšanu, pārvadāšanu un pārraudzību [10] 23. panta 1. punkta otrā ievilkuma nozīmē. (13) Eiropas Padome Stokholmas sanāksmē uzsvēra, ka "privātais sektors ir gatavs papildināt valsts budžetu attiecībā uz attīstības fāzi". Attiecīgo pamatnozaru pārstāvji 2001. gada martā parakstīja Saprašanās memorandu, tādejādi apņemas veikt ieguldījumu Galileo programmas attīstības fāzē, norādot uz EUR 200 miljonu kopējā apmērā, parakstoties uz kopuzņēmuma kapitāla daļām vai izdarot kāda cita veida ieguldījumu. (14) Tāpēc jāizveido kopuzņēmums saskaņā ar Līguma 171. pantu, jo Galileo programma iesaista svarīgu pētniecības un attīstības sastāvdaļu, kas attaisno un attaisnos turpmāk pētniecības un attīstības pamatprogrammām piešķirto līdzekļu izmantošanu. Bez tam šai programmai jānodrošina iespēja ievērojami attīstīt satelītu navigācijas tehnoloģijas. (15) Saskaņā ar Padomes lēmumiem kopuzņēmuma pamatuzdevums ir veiksmīga Galileo programmas attīstības fāzes pilnveidošana, apvienojot publisko un privāto finansējumu. Bez tam kopuzņēmumam jānodrošina iespēja vadīt galvenos paraugprojektus. (16) Kopuzņēmuma finanšu kārtības noteikumos ievēro vispārējus principus un noteikumus, kas noteikti 1977. gada 21. decembra Finanšu regulā par Eiropas Kopienu vispārējo budžetu [11]. (17) Komisija, izstrādājot priekšlikumu par šā kopuzņēmuma direktora kandidāta izvirzīšanu, ievēro viņa/viņas iecelšanu, pamatojoties uz nopelniem un vadīšanas prasmi, kā arī kompetenci un attiecīgu pieredzi, un bez tam, pildot savus pienākumus viņam/viņai jābūt neatkarīgai no jebkura uzņēmuma, IR PIEŅĒMUSI ŠO REGULU. 1. pants Ar šo, lai ieviestu Galileo programmas attīstības fāzi, izveido kopuzņēmumu Līguma 171. panta nozīmē uz četru gadu laika posmu. Šā kopuzņēmuma pamatuzdevums ir nodrošināt šā projekta vadības un finanšu kontroles vienotību Galileo programmas pētniecības, attīstības un demonstrācijas fāzēs, kā arī mobilizēt šai programmai piešķirtos līdzekļus. Kopuzņēmumu uzskata par starptautisku organizāciju Direktīvas 77/388/EEK 15. panta 10. punkta otrā ievilkuma un Direktīvas 92/12/EEK 23. panta 1. punkta otrā ievilkuma nozīmē. Tā mītne atrodas Briselē. 2. pants Ar šo pieņem kopuzņēmuma statūtus, kas izklāstīti šīs regulas pielikumā. 3. pants 1. Lai nodrošinātu atbilstīgu informācijas plūsmu un dalībvalstis veiktu efektīgu politisko Galileo programmas attīstības fāzes īstenošanas kontroli, izveido Uzraudzības padomi. Tajā ir viens pārstāvis no katras Eiropas Savienības dalībvalsts un Komisijas pārstāvis kopuzņēmuma Administratīvajā valdē. 2. Uzraudzības padomes priekšsēdētājs ir tās dalībvalsts pārstāvis, kura ir Eiropas Savienības Padomes prezidējošā valsts. 3. Komisija laikus un vismaz 15 dienas pirms katras Administratīvās valdes sanāksmes sasauc Uzraudzības padomi un izsniedz tās locekļiem visus dokumentus, nosakot šīs sanāksmes dienas kārtības jautājumus. Uzraudzības padome pieņem lēmumu par visiem tiem jautājumiem, kas ir nākamās Administratīvās valdes sanāksmes dienas kārtībā, un var iekļaut arī citus jautājumus minētajā dienas kārtībā. Komisija, pildot savas funkcijas attiecībā uz Administratīvo valdi, dara visu iespējamo, lai nodrošinātu, ka Administratīvās valdes pieņemtie lēmumi nosaka Uzraudzības padomes lēmumus un uzskatus. 4. Uzraudzības padome pieņem savus lēmumus ar dalībvalstu pārstāvju kvalificētu balsu vairākumu, vērtējot šīs balsis saskaņā ar Līguma 205. panta 2. punktu. Komisijas pārstāvis balsošanā nepiedalās. 5. Uzraudzības padome pieņem savu reglamentu. 4. pants Komisija katru gadu iesniedz Padomei gada pārskatu par Galileo programmas izpildi, kā arī programmas attīstības plānu, tajā iekļaujot finanšu aspektus. Komisija 2003. gada beigās informē Padomi par izsoles rezultātiem, ko uzsācis kopuzņēmums saskaņā ar tā Statūtu 4. pantu. 5. pants Komisija ziņo Padomei par jaunu dalībnieku pievienošanos. Par jebkuru jauno dalībnieku piedalīšanos, tostarp par trešo valstu pārstāvju piedalīšanos, tiek paziņots Padomei, lai saņemtu tās apstiprinājumu. 6. pants Kopuzņēmums pakļaujas noteikumiem, kas izklāstīti Padomes 2001. gada 19. marta Lēmumā 2001/264/EK, ar ko pieņem Padomes drošības regulas [12]. 7. pants 1. Lai izskatītu drošības jautājumus attiecībā uz "Galileo" sistēmu, izveido Drošības padomi. Tajā ir viens pārstāvis no katras Eiropas Savienības dalībvalsts un viens Komisijas pārstāvis. 2. Drošības padome pieņem savu reglamentu. 8. pants Šī regula stājas spēkā dienā, kad to publicē Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 21. maijā Padomes vārdā — priekšsēdētājs R. De Miguel [1] OV C 270 E, 25.9.2001., 119. lpp. [2] OV C 48, 21.2.2002., 42. lpp. [3] Atzinums sniegts 2002. gada 7. februārī (vēl nav publicēts Oficiālajā Vēstnesī). [4] OV C 104, 14.4.1999., 73. lpp. [5] OV C 221, 3.8.1999., 1. lpp. [6] OV C 157, 30.5.2001., 1. lpp. [7] OV L 228, 9.9.1996., 1. lpp. Lēmums, kurā grozījumi izdarīti ar Lēmumu Nr. 1346/2001/EK (OV L 185, 6.7.2001., 1. lpp.). [8] OV L 228, 23.9.1995., 1. lpp. Regula, kurā grozījumi izdarīti ar Eiropas Parlamenta un Padomes Regulu (EK) Nr. 1655/1999 (OV L 197, 29.7.1999., 1. lpp.). [9] OV L 145, 13.6.1977., 1. lpp. Direktīva, kurā jaunākie grozījumi izdarīti ar Direktīvu 2001/115/EK (OV L 15, 17.1.2002., 24. lpp.). [10] OV L 76, 23.3.1992., 1. lpp. Direktīva, kurā jaunākie grozījumi izdarīti ar Direktīvu 2000/47/EK (OV L 193, 29.7.2000., 73. lpp.). [11] OV L 356, 31.12.1977., 1. lpp. Regula, kurā jaunākie grozījumi izdarīti ar Regulu (EK) Nr. 762/2001 (OV L 111, 20.4.2001., 1. lpp.). [12] OV L 101, 11.4.2001., 1. lpp. -------------------------------------------------- PIELIKUMS KOPUZŅĒMUMA "GALILEO" STATŪTI 1. pants 1. Kopuzņēmuma nosaukums ir kopuzņēmums "Galileo". 2. Tā mītne atrodas Briselē. 3. a) Kopuzņēmuma dibinātāji ir: - Eiropas Kopiena, ko pārstāv Komisija, - Eiropas Kosmosa aģentūra; b) par kopuzņēmuma dalībniekiem var kļūt: - Eiropas Investīciju banka, - jebkurš uzņēmums saskaņā ar Padomes 2002. gada 21. maija Regulas (EK) Nr. 876/2002 4. pantu, ar ko izveido kopuzņēmumu "Galileo" [1], pēc Komisijas informācijas Padomei par izsoles rezultātiem un apstiprinājuma saņemšanas saskaņā ar minētās regulas 5. pantā izklāstīto procedūru. 4. Kopuzņēmuma kapitālu veido tā dibinātāju iesniegtie aktīvi. Aktīvus var iesniegt natūrā. Izvērtē to vērtību un funkcionalitāti attiecībā uz kopuzņēmuma darbību. Dibinātāji parakstās uz viņu kapitāla akcijām apmērā, kas nepārsniedz norādīto apmēru viņu attiecīgajās saistībās, proti, EUR 520 miljonus — Eiropas Kopienai un EUR 50 miljonus — Eiropas Kosmosa aģentūrai. Pēc Komisijas informācijas Padomei par izsoles rezultātiem, Administratīvā valde tūlīt uzaicina 3. punkta b) apakšpunkta otrajā ievilkumā minētos uzņēmumus uz parakstīšanos. Uzņēmumiem viena gada laikā jāparakstās par 5 miljoniem EUR. Parakstoties individuāli vai kolektīvi, šo summu samazina līdz EUR 250000 uzņēmumiem, kurus uzskata par maziem vai vidējiem uzņēmumiem Komisijas 1996. gada 3. aprīļa ieteikuma par mazajiem un vidējiem uzņēmumiem definīcijas nozīmē [2]. Administratīvā valde pieņem lēmumu par šā kapitāla apmēru, ko atbrīvo proporcionāli katra dibinātāja parakstītajai kapitāla daļai. Jebkuram kopuzņēmuma dibinātājam, kas nepilda savas saistības attiecībā uz aktīvu iemaksu natūrā vai kas neiemaksā attiecīgo summu paredzētajā laikā, vispirms atņem balsstiesības Administratīvajā valdē, bet pēc sešiem mēnešiem atceļ to dalību līdz brīdim, kamēr saistības ir izpildītas. Kopuzņēmuma finanšu saistības nepārsniedz tā rīcībā esošā kapitāla apmēru. 2. pants Kopuzņēmuma pamatuzdevumi ir šādi: 1. Pārzināt optimālo Eiropas ģeostacionārās navigācijas pārklājuma dienesta (EGNOS) integrāciju Galileo programmā un "Galileo" attīstības un validācijas fāzes ieviešanu un palīdzēt sagatavoties izvēršanas un darbības fāzei; 2. Sadarbojoties ar Eiropas Kosmosa aģentūru saskaņā ar 3. pantu un ar līgumu noteikumu starpniecību, kas noslēgti ar privātā sektora uzņēmumiem, uzsākt pētniecības un attīstības darbības, kuras nepieciešamas, lai veiksmīgi pabeigtu attīstības fāzi un koordinētu valsts darbības šajā jomā; ar Eiropas Kosmosa aģentūras starpniecību saskaņā ar 3. pantu palaist pirmo satelītu sēriju, lai pabeigtu līdz šim veikto tehnoloģijas attīstību un nodrošinātu plašu sistēmas iespēju un drošības demonstrāciju; 3. Sadarbojoties Komisijai, Eiropas Kosmosa aģentūrai un privātajam sektoram, palīdzēt tādu publisko un privāto līdzekļu mobilizācijā, kas nepieciešami, lai iesniegtu priekšlikumus Padomei par vadības struktūru dažādām secīgām programmas fāzēm, balstoties uz šādām darbībām: - tas izstrādā darbības plānu, kas aptver visas Galileo programmas fāzes, balstoties uz Komisijas sniegtajiem datiem, un attiecas uz "Galileo" piedāvātajiem pakalpojumiem, paredzamajiem ieņēmumiem un nepieciešamajiem papildu pasākumiem, - tas, ievērojot privātā sektora piedāvājumu konkursa kārtībā, sarunu ceļā panāk kopēju vienošanos par izvēršanas un ekspluatācijas fāzes finansēšanu, ar ko nosaka pienākumus, funkcijas un riskus, kurus uzņemas publiskais un privātais sektors; 4. Pārraudzīt visu programmu īstenošanu, vajadzības gadījumā ar padomdevēja palīdzību, un veikt jebkādus nepieciešamos pielāgojumus, ņemot vērā tehnoloģijas attīstību, kas notikusi attīstības fāzē. 3. pants Kopuzņēmums slēdz līgumu ar Eiropas Kosmosa aģentūru, ar kuru: - uztic aģentūrai nepieciešamo darbību veikšanu attīstības fāzē attiecībā uz ar šajā sistēmā saistīto kosmosa un Zemes segmentu un tādēļ kopuzņēmums dara pieejamus tā rīcībā esošos līdzekļus minētajā fāzē. Eiropas Kosmosa aģentūra atbild par to pārvaldīšanu saskaņā ar procedūrām, ko nosaka ar kopuzņēmumu noslēgtajā līgumā, un, balstoties uz nediskriminācijas, pārredzamības un taisnīgas darba sadales principiem, ievērojot, ka šī ir Kopienas programma. Šajā sakarā realizē mērķis par pietiekamu mazo un vidējo uzņēmumu piedalīšanos, - Komisijai ir tiesības nodrošināt Kopienas finansiālo interešu aizsardzību, veicot efektīvas pārbaudes. Ja Komisija atklāj jebkādus pārkāpumus, tā patur tiesības samazināt vai apturēt jebkuru turpmāko maksājumu kopuzņēmumam. Samazinātā vai apturētā summa ir vienāda ar Komisijas atklāto faktisko pārkāpumu summu. Visus strīdus risina, balstoties uz šā līguma noteikumiem, - nosaka Galileo programmas īstenošanas procedūras, jo īpaši paredz Eiropas Kosmosa aģentūras uzsāktās darbības attiecībā uz šo programmu un finansējumu, kas nav no kopuzņēmumam piešķirtajiem līdzekļiem. 4. pants Neskarot 3. pantu, kopuzņēmums pēc konkursa var slēgt līgumu ar uzņēmumiem vai uzņēmumu konsorciju par pakalpojumu sniegšanu, jo īpaši par 2. panta 3. punktā paredzēto darbību veikšanu. Kopuzņēmums nodrošina, paredzot līgumā, Komisijas tiesības veikt pārbaudes kopuzņēmuma uzdevumā, lai pārliecinātos par Kopienas finansiālo interešu aizsardzību, un, ja atklājas pārkāpumi, lai noteiktu efektīgu un ar nodarījumu samērīgu sodu. 5. pants Kopuzņēmums ir juridiska persona. Visās Eiropas Kopienas dalībvalstīs tam ir visplašākā tiesību un rīcības spēja, ko saskaņā ar minēto valstu likumiem piešķir juridiskām personām. Jo īpaši, tas var pirkt vai pārdot kustamo un nekustamo īpašumu un būt par pusi tiesas prāvās. 6. pants Kopuzņēmumam pieder visi materiālie un nemateriālie aktīvi, ko izveido vai tam nodod Galileo programmas attīstības fāzē. Vajadzības gadījumā, valdības kriptogrāfijas īpašuma tiesības ir tai valsts iestādei, kas izstrādājusi kriptogrāfisko metodi. 7. pants 1. Kopuzņēmuma institūcijas ir Administratīvā valde, Izpildu komiteja un direktors. 2. Administratīvā valde var lūgt padomu Padomdevēja komitejai. 8. pants 1. Administratīvās valdes sastāvs un balsstiesības: a) Administratīvo valdi veido kopuzņēmuma dalībnieki; b) ja nav paredzēts citādi šajos Statūtos, Administratīvā valde pieņem lēmumus ar vienkāršu nodoto balsu vairākumu. Katram kopuzņēmuma dalībniekam ir balsu skaits, kas ir proporcionāls parakstītajai kapitāla daļai. Komisijai un Eiropas Kosmosa aģentūrai ir vienāds balsu skaits un, jebkurā gadījumā, katrai ir vismaz 40 % no kopējā balsu skaita. 2. Administratīvās valdes funkcijas: a) Administratīvā valde pieņem nepieciešamos lēmumus, lai īstenotu šo programmu un realizētu vispārēju programmas izpildes uzraudzību; b) Administratīvā valde: - ieceļ direktoru un apstiprina struktūras shēmu, - izraugās Padomdevējas komitejas locekļus, - pieņem kopuzņēmuma finanšu kārtību saskaņā ar 14. panta 3. punktu, - saskaņā ar 13. pantu apstiprina gada budžetu, tostarp arī štatu sarakstu, programmas attīstības fāzes attīstības plānu un tāmes aprēķinus, - apstiprina gada pārskatus un gada bilanci, - pieņem lēmumus par jebkuru zemes un citu īpašuma tiesību uz nekustamo īpašumu iegādi, pārdošanu vai ieķīlāšanu, kā arī par jebkādas drošības naudas vai galvojuma sniegšanu, līdzdalību citos uzņēmumos vai iestādēs un jebkādu aizdevumu piešķiršanu vai ņemšanu, - apstiprina ar 75 % balsu vairākumu jebkuru priekšlikumu, kas ietver būtiskas izmaiņas Galileo programmas īstenošanā, - apstiprina gada pārskatus par Galileo programmas izpildi un tās finanšu stāvokli, kā minēts 16. panta 2. punktā, - realizē tādas citas tiesības un pilda citas funkcijas, ieskaitot meitas institūciju dibināšanu, kas nepieciešamas Galileo programmas mērķiem, - apstiprina Izpildu komitejas pilnvaras. 3. Administratīvās valdes sanāksmes un reglaments: a) Administratīvā valde sanāk vismaz divreiz gadā. Ārkārtas sanāksmes sasauc, ja to pieprasa viena trešdaļa Administratīvās valdes dalībnieku, kuri pārstāv vismaz 40 % balsstiesību, vai tās priekšsēdētājs vai direktors. Sanāksmes parasti notiek kopuzņēmuma mītnes vietā. Administratīvā valde no savu locekļu vidus ievēl priekšsēdētāju. Ja atsevišķos gadījumos nav lemts citādi, sanāksmēs piedalās Izpildu komitejas pārstāvis un direktors; b) Administratīvā valde pieņem savu reglamentu. 9. pants 1. Izpildu komitejas sastāvs un balsstiesības: a) Izpildu komitejā ir Komisijas pārstāvis, Eiropas Kosmosa aģentūras pārstāvis un, ja iesaistīti uzņēmumi, Administratīvās valdes izraudzītie nozaru pārstāvji; b) Izpildu komiteja sanāk, piedaloties direktoram un tās dalībvalsts pārstāvim, kura ir Eiropas Savienības Padomes prezidējošā valsts; c) Izpildu komitejas lēmumus pieņem vienprātīgi, ja vien šajos statūtos nav noteikts citādi. 2. Izpildu komitejas funkcijas: a) Izpildu komiteja palīdz Administratīvajai valdei sagatavot tās lēmumus; b) jo īpaši, Izpildu komiteja: - konsultē Administratīvo valdi un direktoru par Galileo programmas izpildi, balstoties uz regulārajiem pārskatiem, - sniedz atsauksmes un rekomendācijas Administratīvajai valdei par šīs programmas tāmes aprēķiniem un budžeta projektu, tostarp par direktora izstrādāto štatu sarakstu, - apstiprina konkursu un līgumtiesību piešķiršanas procedūru saskaņā ar Administratīvās valdes noteiktajiem līgumtiesību piešķiršanas noteikumiem, kas nedrīkst ietekmēt Izpildu komitejas pieņemto lēmumu izpildi, - pilda uzdevumus, ko uzdod vai deleģē Administratīvā valde, - apstiprina līdzekļu atbrīvošanu, ko norāda saskaņā ar atbilstīgi 3. pantam noslēgto līgumu. 3. Izpildu komitejas sanāksmes un reglaments: a) Izpildu komiteja sanāk vismaz reizi mēnesī. Sanāksmes parasti notiek kopuzņēmuma mītnes vietā; b) pēc Administratīvās valdes apstiprinājuma, Izpildu komiteja sastāda tās reglamentu. 4. Dokumentu apstrāde: Izpildu komiteja pieņem dokumentu apstrādes noteikumus, lai saskaņotu drošības, komercnoslēpuma un publicitātes mērķus. Attiecīgā gadījumā šajos noteikumus ņem vērā principus un ierobežojumus, ko nosaka Eiropas Parlamenta un Padomes 2001. gada 30. maija Regula (EK) Nr. 1049/2001 par Eiropas Parlamenta, Padomes un Komisijas dokumentu publicitāti [3]. 10. pants 1. Direktors ir iestādes vadītājs, kas atbild par kopuzņēmuma ikdienas vadību, un ir tā likumīgais pārstāvis. Viņu ieceļ Administratīvā valde pēc Komisijas priekšlikuma. Viņš/viņa pilda savus pienākumus pilnīgi neatkarīgi. 2. Viņš/viņa vada šīs programmas izpildi saskaņā ar pamatnostādnēm, ko nosaka Administratīvā valde, kurai viņš/viņa ir atbildīgs. Viņš/viņa sniedz Administratīvajai valdei, Izpildu komitejai, Padomdevējai komitejai un citām meitas institūcijām visu nepieciešamo informāciju to funkciju pildīšanai. 3. Direktors: - organizē, vada un pārrauga kopuzņēmuma personālu, - iesniedz Administratīvajā valdē savus priekšlikumus par struktūras shēmu, - sagatavo un pastāvīgi atjaunina programmas attīstības plānu un tāmes aprēķinus saskaņā ar finanšu kārtības noteikumiem, kā arī iesniedz tos Administratīvajā valdē, - saskaņā ar finanšu kārtības noteikumiem izstrādā gada budžeta projektu, tostarp štatu sarakstu, un iesniedz to Administratīvajā valdē, - nodrošina saistību izpildi attiecībā uz Komisiju saskaņā ar Komisijas un kopuzņēmuma noslēgto līgumu, un jo īpaši līguma noteikumus, kas ļauj Komisijas pārstāvjiem veikt efektīvas pārbaudes un, ja atklājas pārkāpumi, noteikt efektīgu un ar nodarījumu samērīgu sodu, - iesniedz gada pārskatus un bilanci Administratīvajā valdē, - iesniedz Administratīvajā valdē visus priekšlikumus, kas ietver būtiskas izmaiņas Galileo programmas koncepcijā, - ir atbildīgs par drošību un veic visus nepieciešamus pasākumus, lai ievērotu drošības prasības, - sagatavo gada pārskatu par Galileo programmas attīstību un tās finanšu stāvokli, kā arī citus pārskatus, ko pieprasa Administratīvā valde, un iesniedz tos Administratīvajā valdē. 11. pants 1. Štatu sarakstu nosaka štata plānā, ko norāda gada budžetā. 2. Kopuzņēmuma štata darbiniekiem ir līgumi uz noteiktu laiku, pamatojoties uz Eiropas Kopienu pārējo darbinieku nodarbināšanas kārtību. 3. Visas personāla izmaksas sedz kopuzņēmums. 4. Administratīvā valde apstiprina nepieciešamo izpildes režīmu. 12. pants Visus kopuzņēmuma ieņēmumus izlieto, lai veicinātu 2. pantā noteikto uzdevumu izpildi. Saskaņā ar 21. pantu kopuzņēmuma dalībniekiem netiek veikti maksājumi, sadalot jebkādu ieņēmumu pārpalikumu no tā izdevumiem. 13. pants 1. Finanšu gads atbilst kalendārajam gadam. 2. Līdz katra gada 31. martam direktors iesniedz uzņēmuma dalībniekiem Administratīvās valdes apstiprinātos programmas tāmes aprēķinus. Programmas tāmes aprēķinos iekļauj nākamo divu gadu prognozētos gada izdevumus. Šīm prognozēm izstrādā ieņēmumu un izdevumu tāmi pirmajam no minētajiem diviem finanšu gadiem (provizorisks budžeta projekts) tik sīki, cik tas ir nepieciešams katra dibinātāja iekšējā budžeta procedūrai attiecībā uz tā finanšu iemaksām kopuzņēmumā. Direktors sniedz dibinātājiem visu šim mērķim nepieciešamo papildu informāciju. 3. Dibinātāji tūlīt dara direktoram zināmus viņu atzinumus par programmas tāmes aprēķiniem un jo īpaši par nākamā gada ieņēmumu un izdevumu tāmi. 4. Balstoties uz apstiprinātajiem programmas tāmes aprēķiniem un ņemot vērā no dibinātājiem saņemtos atzinumus, direktors sagatavo nākamā gada budžeta projektu un līdz 30. septembrim iesniedz to apstiprināšanai Administratīvajā valdē ar 75 % balsu vairākumu. 14. pants 1. Administratīvā valde ar 75 % balsu vairākumu pieņem finanšu kārtības noteikumus. 2. Finanšu kārtības mērķis ir nodrošināt kopuzņēmuma pareizu un saimniecisku finanšu vadību. 3. Finanšu kārtībā jo īpaši ietver pamatnoteikumus par: - programmas tāmes aprēķinu un gada budžeta izveidi un struktūru, - gada budžeta izpildi un iekšējām finanšu pārbaudēm, - kopuzņēmuma dibinātāju iemaksas maksājumu veidu, - uzskaites un inventarizācijas datu kārtošanu un izsniegšanu, kā arī gada bilances izstrādāšanu un uzrādīšanu, - konkursa uzaicinājuma procedūru, balstoties uz nediskriminācijas principu attiecībā uz kopuzņēmuma dalībnieku valstīm un ievērojot to, ka šis projekts ir Kopienas pasākums, par kopuzņēmuma uzdevumā slēgto līgumu un pasūtījumu izpildi un noteikumiem. 4. Sīkus īstenošanas noteikumus, kas dod tiesības Komisijai nodrošināt tās saistību izpildi, ievērojot Eiropas Kopienas dibināšanas līguma 274. pantu, nosaka kopuzņēmuma un Komisijas līgumā. 15. pants Divu mēnešu laikā pēc katra finanšu gada direktors iesniedz Eiropas Kopienu Revīzijas palātā gada pārskatu un bilances par iepriekšējo gadu. Revīzijas palāta veic revīziju uz vietas, balstoties uz dokumentiem. Direktors iesniedz gada pārskatu un bilanci kopā ar Revīzijas palātas ziņojumu Administratīvajā valdē apstiprināšanai ar 75 % balsu vairākumu. Direktoram ir tiesības un, ja to pieprasa Administratīvajā valde, arī pienākums sniegt skaidrojumu par šo ziņojumu. Revīzijas palāta nosūta savu ziņojumu kopuzņēmuma dalībniekiem. 16. pants 1. Programmas attīstības plānā precizē visu šīs programmas sastāvdaļu izpildes shēmu. Tas aptver visu kopuzņēmuma pilnvaru laiku un tiek pastāvīgi atjaunināts. 2. Gada ziņojumā uzrāda Galileo programmas izpildi, jo īpaši attiecībā uz programmas grafiku, izmaksām un programmas īstenošanu. 17. pants 1. Kopuzņēmums ir vienīgi atbildīgs par tā saistību izpildi. 2. Kopuzņēmuma līgumisko atbildību reglamentē attiecīgie līguma noteikumi un tiesību akti, ko piemēro attiecīgajam līgumam. 3. Visus kopuzņēmuma maksājumus, kas attiecas uz 2. punktā minēto atbildību un ar to saistītajām izmaksām un izdevumiem, uzskata par kopuzņēmuma izdevumiem. 4. Direktors ierosina Administratīvajai valdei par jebkādu nepieciešamo apdrošināšanu, un kopuzņēmums slēdz Administratīvās valdes norādītos apdrošināšanas līgumus. 18. pants Kopuzņēmums nodrošina tādas konfidenciālas informācijas aizsardzību, kuras izpaušana varētu kaitēt līgumslēdzēju pušu interesēm. Kopuzņēmums piemēro drošības principus un minimālos standartus, kas ir spēkā ar Padomes 2001. gada 19. marta Lēmumu 2001/264/EK, ar ko pieņem Padomes drošības regulas [4]. Kopuzņēmums ņem vērā Galileo sistēmas drošības padomes (GSSB) pieredzi. Tas arī ievēro Drošības padomes noteikumus, kas minēti Regulas (EK) Nr. 876/2002 7. pantā attiecībā uz šīs sistēmas drošības jautājumiem. 19. pants 1. Kopuzņēmums ir atvērts attiecībā uz tādu citu dalībnieku pievienošanos, kas nav minēti 1. panta 3. punkta a) apakšpunktā. 2. Visus pieprasījumus par pievienošanos adresē direktoram, kurš iesniedz tos Administratīvajai valdei. Administratīvā valde lemj, vai kopuzņēmums uzsāk sarunas ar prasītāju par pievienošanās nosacījumiem, īpaši ņemot vērā drošības aspektus. Pozitīva lēmuma gadījumā kopuzņēmums vienojas par pievienošanās noteikumiem un iesniedz tos Administratīvajā valdē, kura pieņem lēmumu ar 75 % balsīm no tiem, kas piedalās balsojumā. 3. Dalību kopuzņēmumā nedrīkst nodot trešai personai, ja vien pirms tam netiek saņemta Administratīvās valdes vienprātīga piekrišana. Jebkura neatļauta dalības nodošana izraisa tūlītēju dalības pārtraukšanu kopuzņēmumā un uzliek saistības par jebkuru kopuzņēmumam radīto kaitējumu. 20. pants Kopuzņēmumu nodibina uz četru gadu laikposmu, skaitot no šo statūtu publicēšanas Eiropas Kopienu Oficiālajā Vēstnesī. Atbilstīgi kopuzņēmuma uzdevumu izpildei saskaņā ar 2. pantā noteiktajiem, šo laikposmu var pagarināt, grozot šos Statūtus saskaņā ar 23. panta noteikumiem. Jebkurā gadījumā šo laikposmu pagarina uz tādu laiku, kamēr nav izpildītas līguma saistības, ko slēdz atbilstīgi 3. pantam. 21. pants Lai izpildītu procedūras attiecībā uz kopuzņēmuma likvidāciju, Administratīvā valde ieceļ vienu vai vairākus likvidatorus, kas izpilda Administratīvās valdes lēmumus, ko pieņem ar 75 % balsu vairākumu. 22. pants Jebkurā jautājumā, ko neaptver šie Statūti, piemēro tās dalībvalsts tiesību aktus, kur atrodas kopuzņēmuma mītne. 23. pants Jebkurš kopuzņēmuma dalībnieks var iesniegt priekšlikumus Administratīvajā valdē par šo Statūtu grozīšanu. Ja Administratīvā valde piekrīt šādiem priekšlikumiem ar 75 % balsu vairākumu, Komisija iesniedz priekšlikumu Padomei par to apstiprināšanu saskaņā ar Eiropas Kopienas dibināšanas līguma 172. panta pirmajā daļā paredzēto procedūru. [1] OV L 138, 28.5.2002., 1. lpp. [2] OV L 107, 30.4.1996., 4. lpp. [3] OV L 145, 31.5.2001., 43. lpp. [4] OV L 101, 11.4.2001., 1. lpp. --------------------------------------------------